Noget tyder på, at en ny bølge af indbrud i varevogne er i gang. Tre varebiler på Mors har fået stjålet værktøj til en værdi af næsten 140.000 kroner.

Tre varebiler tre forskellige steder på Mors er blevet ribbet for værktøj. Det oplyser lokalpolitiet i Thisted. Et af indbruddene er sket mellem mandag og tirsdag, mens de to andre er sket mellem fredag og tirsdag. Fælles for dem alle er, at de blev opdaget og anmeldt i går tirsdag. - Varebilerne tilhører entreprenørvirksomheder, og det er professionelt værktøj, der er stjålet, siger fungerede politikommissær Henrik Jensen. Blandt værktøjet, der er af mærkerne Makita, Bosch og Milwaukee, er et termokamera og en kabelsøger, og samlet set løber værdierne op i næsten 140.000 kroner. Fra den ene varevogn er der stjålet for 20.000 kroner, for den anden små 50.000 kroner og fra den tredje 67.000 kroner. Varebilerne har holdt tre forskellige steder på Mors – en i Nykøbing, en i Bjergby og en i Elsø. - Jeg tør ikke konkludere, om det har sammenhæng, men det er pudsigt, at der lige er tre, siger politikommissæren. Politiet ser ind i mellem bølger af indbrud i blandt andet varebiler, og derfor kommer de med samme opfordring som tidligere. - Tjek op på jeres værdigenstande og pas på jeres ting, få låst af og sæt bilerne steder, hvor der kommer folk forbi. Politiet har ingen spor at gå efter og hører meget gerne fra eventuelle vidner på telefon 114.